આ બધી તકલીફો કરતાં ય મોટી તકલીફોનો ખ્યાલ તપનને અમીના ગયા પછી જ આવ્યો. તહેવારોમાં ય બહેનને તકલીફ ન પડે તે માટે જે રસોયણ અને કામવાળી કામ કરી જતી તેઓએ હવે એક વિધુરને ત્યાં કામ કરવાની ના પાડી દીધી. અમીની ખબર પૂછવાને બહાને મિત્રો અને સગાવ્હાલાં પોતાને કારણે જ આવે છે તેમ માનતા તપનને આ અવરજવર બંધ થતાં જ સમજાયુ કે અબોલ અને પ્રેમાળ હાસ્યથી અમી બધાના દિલ જીતી લેતી હતી. પોતાની હાજરીનો ભાર તે તપન સિવાય કોઈને લાગવા દેતી નહીં. ઉજાસ પાથરતાં અમીના હાસ્યની ખોટે મિત્રોના આમંત્રણો પણ ઓછા થયા. અધૂરામાં પુરૂં છેલ્લો મેડિકલ રીપોર્ટ હૃદયની બિમારીની લાલબત્તી ધરતો હતો. કદાચ સર્જરી પણ કરાવવી પડે. સંતાનમાં એક દીકરી ખરી પણ તેના ઘરે કેટલું રહેવાય? અને તે પણ અહીં કેટલો વખત રહે? આ પ્રશ્ન દિવસે દિવસે મોટો થતો જતો હતો.